b'\n_START_ARTICLE_\nAlgirdas Sysas\n_START_SECTION_\nBiografija\n_START_PARAGRAPH_\n1961\xe2\x80\x931969\xc2\xa0m. mok\xc4\x97si Naujosios Vilnios, Antano Vienuolio vidurin\xc4\x97se mokyklose, 1969\xe2\x80\x931973\xc2\xa0m.\xc2\xa0\xe2\x80\x93 Vilniaus politechnikume, kur \xc4\xafgijo radioelektronikos specialyb\xc4\x99. 1977\xe2\x80\x931982\xc2\xa0m. mok\xc4\x97si Vilniaus universiteto Ekonomikos fakultete, kur\xc4\xaf baig\xc4\x99s \xc4\xafgijo ekonomisto specialyb\xc4\x99._NEWLINE_1973\xc2\xa0m.\xc2\xa0\xe2\x80\x93 trumpai dirbo Vilniaus radijo matavimo prietais\xc5\xb3 Mokslini\xc5\xb3 tyrim\xc5\xb3 institute, 1973\xe2\x80\x931976\xc2\xa0m. tarnavo karin\xc4\x97se j\xc5\xabr\xc5\xb3 paj\xc4\x97gose, 1976\xe2\x80\x931982\xc2\xa0m.\xc2\xa0\xe2\x80\x93 gamyklos \xe2\x80\x9eVilma\xe2\x80\x9c darbininkas, 1982\xe2\x80\x931987\xc2\xa0m.\xc2\xa0\xe2\x80\x93 cecho vir\xc5\xa1ininko pavaduotojas, realizacijos skyriaus vir\xc5\xa1ininko pavaduotojas, 1987\xe2\x80\x931994\xc2\xa0m.\xc2\xa0\xe2\x80\x93 profesin\xc4\x97s s\xc4\x85jungos komiteto pirmininkas, 1991\xe2\x80\x931996\xc2\xa0m.\xc2\xa0\xe2\x80\x93 Lietuvos metalist\xc5\xb3 profesin\xc4\x97s s\xc4\x85jungos pirmininkas, 1992\xe2\x80\x932002\xc2\xa0m.\xc2\xa0\xe2\x80\x93 Lietuvos profesini\xc5\xb3 s\xc4\x85jung\xc5\xb3 susivienijimo pirmininkas, 2002\xe2\x80\x932005\xc2\xa0m.\xc2\xa0\xe2\x80\x93 Lietuvos profesini\xc5\xb3 s\xc4\x85jung\xc5\xb3 konfederacijos pirmininkas, Tarptautin\xc4\x97s laisv\xc5\xb3j\xc5\xb3 profesini\xc5\xb3 s\xc4\x85jung\xc5\xb3 konfederacijos (ICFTU), Europos profesini\xc5\xb3 s\xc4\x85jung\xc5\xb3 konfederacijos (ETUC), Baltijos \xc5\xa1ali\xc5\xb3 profesini\xc5\xb3 s\xc4\x85jung\xc5\xb3 tarybos narys._NEWLINE_Nuo 2005\xc2\xa0m.\xc2\xa0\xe2\x80\x93 Lietuvos socialdemokrat\xc5\xb3 partijos narys. LSDP Pirmininko pavaduotojas, LSDP tarybos ir prezidiumo narys,LSDP Darbo, \xc5\xa1eimos ir socialini\xc5\xb3 reikal\xc5\xb3 komiteto pirmininkas._NEWLINE_1995\xe2\x80\x931997\xc2\xa0m. ir 2000\xe2\x80\x932001\xc2\xa0m.\xc2\xa0\xe2\x80\x93 Vilniaus miesto savivaldyb\xc4\x97s tarybos narys. 1996, 2000, 2004, 2008, 2012\xc2\xa0m. i\xc5\xa1rinktas Seimo nariu, 2001\xe2\x80\x932004. Nuo 2012\xc2\xa0m.\xc2\xa0\xe2\x80\x93 Seimo Pirmininko pavaduotojas. Laim\xc4\x97jo 2016 m. Lietuvos Respublikos Seimo rinkimuose._NEWLINE_2004\xe2\x80\x932008\xc2\xa0m.\xc2\xa0\xe2\x80\x93 Socialini\xc5\xb3 reikal\xc5\xb3 ir darbo komiteto (SRDK) pirmininkas, 2000\xe2\x80\x932001\xc2\xa0m. SRDK pirmininko pavaduotojas, 1996\xe2\x80\x932000\xc2\xa0m., 2008\xe2\x80\x932012\xc2\xa0m., 2013\xc2\xa0m.\xc2\xa0\xe2\x80\x93 SRDK narys (nuo 2012\xc2\xa0m. lapkri\xc4\x8dio iki 2013\xc2\xa0m. spalio m\xc4\x97n.\xc2\xa0\xe2\x80\x93 Audito komiteto narys). Ilgametis Seimo Narkomanijos ir alkoholizmo prevencijos komisijos narys. \xc5\xa0iuo metu A. Sysas tai pat yra Vaiko gerov\xc4\x97s bei Vystomojo bendradarbiavimo, reprodukcin\xc4\x97s sveikatos ir teisi\xc5\xb3 parlamentini\xc5\xb3 grupi\xc5\xb3 narys._NEWLINE_A. Sysas priklauso Tarpparlamentini\xc5\xb3 ry\xc5\xa1i\xc5\xb3 su Austrija, Japonija, Kinija, Lenkija, Pranc\xc5\xabzija, Rumunija, \xc5\xa0iaur\xc4\x97s Europos \xc5\xa1alimis (Danijos Karalyste, Islandijos Respublika, Norvegijos Karalyste, Suomijos Respublika, \xc5\xa0vedijos Karalyste) ir Vokietija grup\xc4\x97ms._NEWLINE_Nuo 2012\xc2\xa0m. A. Sysas yra Seimo delegacijos Europos saugumo ir bendradarbiavimo organizacijos Parlamentin\xc4\x97je Asambl\xc4\x97joje pirmininkas bei Seimo delegacijos Lietuvos Respublikos Seimo ir Lenkijos Respublikos Seimo ir Senato nari\xc5\xb3 asambl\xc4\x97joje narys. 2003\xe2\x80\x932004\xc2\xa0m.\xc2\xa0\xe2\x80\x93 Seimo delegacijos Europos Tarybos Parlamentin\xc4\x97je Asambl\xc4\x97joje narys._NEWLINE_Aktyvaus politiko gyvenime svarbi\xc4\x85 viet\xc4\x85 tur\xc4\x97jo ir turi visuomenin\xc4\x97 veikla. Daug laisvalaikio skiria orientavimosi sportui. Lietuvos vandens turizmo \xc4\x8dempionato prizininkas, orientavimosi sporto \xc4\x8dempionas ir prizininkas. 1999\xe2\x80\x932006\xc2\xa0m.\xc2\xa0Lietuvos orientavimosi sporto federacijos prezidentas.'